Likumprojekts

**Grozījumi likumā „Par aviāciju”**

Izdarīt likumā "Par aviāciju" (Latvijas Republikas Saeimas un Ministru Kabineta Ziņotājs, 1994, 22.nr.; 1997, 13., 23.nr.; 1998, 15., 23.nr.; 1999, 23.nr.; 2002, 12.nr.; 2003, 15.nr.; 2004, 7., 10., 13., 20.nr.; 2005, 10., 15.nr.; 2006, 1., 12., 24.nr.; 2007, 10., 14.nr.; 2008, 9.nr.; 2009, 6., 17.nr.; Latvijas Vēstnesis, 2009, 196.nr.; 2010, 166.nr.; 2011, 99.nr.; 2013, 69.nr.; 2014, 70.nr., 204.nr.; 2016. 123.nr) šādus grozījumus:

1. Sadaļā “**Likuma lietotie termini**”:

izteikt terminu “**Atgadījums civilajā aviācijā**” šādā redakcijā:

“**Atgadījums civilajā aviācijā** – Eiropas Parlamenta un Padomes 2014.gada 3.aprīļa Regulas (ES) Nr. 376/2014 par ziņošanu, analīzi un turpmākajiem pasākumiem attiecībā uz atgadījumiem civilajā aviācijā un ar ko groza Eiropas Parlamenta un Padomes Regulu (ES) Nr. 996/2010 un atceļ Eiropas Parlamenta un Padomes Direktīvu 2003/42/EK, Komisijas Regulas (EK) Nr. 1321/2007 un (EK) Nr. 1330/2007, 2.panta 7.punktā minētais atgadījums.”

izteikt terminu “**Aviācijas nelaimes gadījums**” šādā redakcijā:

“**Aviācijas nelaimes gadījums**” – Eiropas Parlamenta un Padomes 2010.gada 26.oktobra Regulas (EK) Nr. 996/2010 par nelaimes gadījumu un incidentu izmeklēšanu un novēršanu civilajā aviācijā un ar ko atceļ Direktīvu 94/56/EK (turpmāk – regula Nr.996/2010), 2.panta 1.punktā minētais nelaimes gadījums.”

papildināt sadaļu pēc termina „**Nelikumīga iejaukšanās civilās aviācijas darbībā**” ar terminu šādā redakcijā:

“**Nopietns incidents** – regulas Nr.996/2010 2.panta 16.punktā minētais nopietns incidents.”

papildināt sadaļu pēc termina „**Perons**” ar terminu šādā redakcijā:

**“Smags miesas bojājums** – regulas Nr.996/2010 2.panta 17.punktā minētais smags miesas bojājums.”

izteikt terminu “**Speciālie aviācijas darbi**” šādā redakcijā:

“**Speciālie aviācijas darbi -** Eiropas Parlamenta un Padomes 2012.gada 5.oktobra Regulas (ES) Nr. 965/2012, ar ko nosaka tehniskas prasības un administratīvās procedūras saistībā ar gaisa kuģu ekspluatāciju atbilstīgi Eiropas Parlamenta un Padomes Regulai (EK) Nr.216/2008 (turpmāk – Regula Nr.965/2012) 2.panta 7.punktā minētā specializētā ekspluatācija.”

2. Aizstāt 2.panta otrajā daļā vārdus “Eiropas Aeronavigācijas drošības organizācijas (EUROCONTROL)” ar vārdiem “Eiropas Aviācijas drošības aģentūras (EASA)”;

3. Aizstāt visā likumā vārdus “likumdošanas akti” (attiecīgā locījumā) ar vārdiem “normatīvie akti” (attiecīgā locījumā).

4. 6.pantā:

izslēgt pirmās daļas 2. punktu;

izslēgt pirmās daļas 6.punktā vārdus “kā arī speciālos aviācijas darbus”;

izteikt otrās daļas 7. punktu šādā redakcijā:

“7) reģistrē un izslēdz civilās aviācijas gaisa kuģus no Latvijas Republikas Civilās aviācijas gaisa kuģu reģistra, kā arī izdara nepieciešamās izmaiņas reģistrā;”

papildināt otro daļu ar 11.1 punktu šādā redakcijā:

“11)1 veic gaisa satiksmes pārvaldības uzraudzību;”

papildināt trešās daļas 1. punktu aiz vārdiem “arī incidentus” ar vārdiem “nenosakot personas vainu un atbildību”.

papildināt trešās daļas 2. un 3.punktu aiz vārdiem “civilās aviācijas nelaimes gadījums” (attiecīgā locījumā) ar vārdiem “nopietns incidents” (attiecīgā locījumā)

izteikt trešās daļas 4.punktu šādā redakcijā:

“4) ziņo regulas Nr.996/2010 9.panta otrajā daļā minētajiem subjektiem par Latvijas Republikas teritorijā notikušajiem aviācijas nelaimes gadījumiem, nopietniem incidentiem un incidentiem.”

5. Papildināt 6.1 pantu ar ceturto daļu šādā redakcijā:

“Civilās aviācijas aģentūras inspektora kandidātam un inspektoram tiek veikta iepriekšējās darbības pārbaude atbilstoši šā likuma 57.1 panta prasībām.”

6. 7.pantā:

izteikt pirmo daļu šādā redakcijā:

 “Latvijas Republikas Civilās aviācijas gaisa kuģu reģistrā reģistrē civilās aviācijas gaisa kuģus, kas ir Latvijas Republikas, Eiropas Ekonomikas zonas dalībvalsts vai Šveices Konfederācijas valsts institūciju, pašvaldību, biedrību, nodibinājumu, komersantu, pilsoņu, kā arī Latvijas nepilsoņu un ārzemnieku, kuriem ir pastāvīgā uzturēšanās atļauja Latvijā, īpašumā vai ekspluatācijā.”;

izslēgt otro daļu.

7. Izslēgt 9.panta pirmās daļas 1.punktā vārdus “vai ekspluatanta”.

8. 13.pantā:

aizstāt pirmās daļas ceturtajā punktā vārdu “triju” ar skaitli “10”;

papildināt ar trešo daļu šādā redakcijā:

“Kārtību, kādā civilās aviācijas gaisa kuģus izslēdz no Latvijas Republikas Civilās aviācijas gaisa kuģu reģistra, nosaka Ministru kabinets.”

9. Izteikt 14.pantu šādā redakcijā:

“**14. pants. Atļauja veikt lidojumus**

Latvijas Republikas gaisa telpā lidojumi ir atļauti tādam gaisa kuģim:

1) kurš reģistrēts Latvijas Republikas Civilās aviācijas gaisa kuģu reģistrā, Latvijas Republikas militārās aviācijas gaisa kuģu reģistrā vai citas valsts reģistrā un uz kura ir gaisa kuģa reģistrētājas valsts noteikumiem atbilstoša nacionālā zīme un reģistrācijas zīme;

2) kuram ir spēkā esoša apliecība par gaisa kuģa derīgumu lidojumiem, kuru izsniegusi gaisa kuģa reģistrētāja valsts atbilstoši 1944.gada 7.decembra Konvencijas par starptautisko civilo aviāciju 8.pielikuma “Gaisa kuģa lidojumderīgums” prasībām.

Lidojumus ar gaisa kuģi, kurš nav reģistrēts šā panta pirmajā daļā noteiktajos reģistros vai uz kura nav gaisa kuģa reģistrētājas valsts noteikumiem atbilstošas nacionālās zīmes un reģistrācijas zīmes, veic tikai ar Civilās aviācijas aģentūras atļauju un saskaņojot ar Latvijas Republikas Aizsardzības ministriju.

Lidojumus ar gaisa kuģi, kuram nav šā panta pirmās daļas 2.apakšpunktā noteiktā apliecība veic tikai ar Civilās aviācijas aģentūras atļauju.

Šā panta trešo daļu nepiemēro attiecībā uz Eiropas Civilās aviācijas konferences (ECAC) dalībvalstī reģistrētajiem rūpnieciski būvētajiem vēsturiskajiem gaisa kuģiem, kuri atbilst Eiropas Parlamenta un Padomes 2008.gada 20.februāra Regulas (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK, 2.pielikuma a punkta (i) apakšpunkta prasībām, kuru maksimālā pacelšanās masa ir mazāka par 5700 kilogramiem un kuri tiek izmantoti nekomerciālajiem lidojumiem, ja:

1) iepriekš ir bijusi izsniegta šā panta pirmās daļas 2.apakšpunktā minētā apliecība;

2) ir spēkā esoša apliecība par gaisa kuģa derīgumu lidojumiem vai lidojumu atļauja, kas izsniegta saskaņā ar reģistrācijas valsts noteikumiem.”

10. Izslēgt 19.panta otrajā un ceturtajā daļā vārdus “Ar Civilās aviācijas aģentūras direktora rīkojumu”.

11. Izslēgt 24.panta pirmajā daļā vārdus un skaitļus “šā likuma 27. un 62.panta noteikumiem un”.

12. Izslēgt 31.panta pirmajā daļā vārdus “Latvijas Republikas Izglītības un zinātnes ministrija un”.

13. 42.pantā:

izteikt trešo daļu šādā redakcijā:

“Aeronavigācijas pakalpojumu sniegšanai Latvijas Republikā izmanto uz zemes izvietotas sakaru, navigācijas un novērošanas iekārtas, kā arī globālās navigācijas satelītu sistēmas. Uz zemes izvietotās iekārtas reģistrē un iekārtu ekspluatācijas derīguma apliecības izsniedz Civilās aviācijas aģentūra.”;

izteikt septīto daļu šādā redakcijā:

“Lidlaukā, kurā nav ieviesta gaisa satiksmes vadība, var izveidot gaisa telpas struktūras elementus, kuros gaisa satiksmes informatīvos pakalpojumus gaisa kuģu pilotiem sniedz gaisa satiksmes informatīvā dienesta operatori.”;

izslēgt astoto daļu.

14. Aizstāt 55.1pantā vārdus “valsts akciju sabiedrība “Latvijas Vides, ģeoloģijas un meteoroloģijas centrs”” ar vārdiem “valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs””.

15. Aizstāt 57.1 pantā pirmajā daļā skaitļus un vārdus “2010.gada 4.marta regulā (ES) Nr. 185/2010” ar skaitļiem un vārdiem “2015.gada 5.novembra regulā (ES) Nr.2015/1998”.

16. Aizstāt 57.2 panta otrās daļas ievaddaļā un trešās daļas 2.punktā vārdu “otrajā” ar vārdu “pirmajā”.

17. Aizstāt 62.pantā vārdus “Lidlauka ekspluatants” ar vārdiem “Lidlauka, no kura veic gaisa pārvadājumus, ekspluatants” un vārdus “neatliekamo medicīnisko palīdzību” ar vārdiem “pirmo palīdzību”.

18. Izteikt 65.pantu šādā redakcijā:

“Par Latvijas Republikas teritorijā notikušajiem aviācijas nelaimes gadījumiem, nopietniem incidentiem un incidentiem, kā arī par to izmeklēšanas uzsākšanu Transporta nelaimes gadījumu un incidentu izmeklēšanas birojs paziņo, ievērojot regulas Nr.996/2010 9.panta otrās daļas prasības.”

19. Papildināt 66.pantu ar trešo daļu šādā redakcijā:

“Palīdzības sniegšana civilās aviācijas nelaimes gadījumā cietušajiem un viņu tuviniekiem ir nošķirta no civilās aviācijas nelaimes gadījumu izmeklēšanas.”

20. Izteikt 68.panta pirmo daļu šādā redakcijā:

“Gaisa kuģa un tā atlūzu evakuāciju no aviācijas nelaimes gadījuma vietas veic gaisa kuģa ekspluatants vai tā pieaicinātas organizācijas uz gaisa kuģa ekspluatanta rēķina, ja ir saņemta Transporta nelaimes gadījumu un incidentu izmeklēšanas biroja atļauja. Gadījumos, kad tas ir nepieciešams izmeklēšanas nolūkos, gaisa kuģa īpašnieks vai ekspluatants uz sava rēķina un bez aizkavēšanas nodrošina gaisa kuģa un tā atlūzu nogādāšanu izpētei un ekspertīzes veikšanai Transporta nelaimes gadījumu un incidentu izmeklēšanas biroja norādītājā vietā.”

21. Papildināt 70.panta nosaukumu, pirmo, trešo un ceturto daļu aiz vārdiem “civilās aviācijas nelaimes gadījums” (attiecīgā locījumā) ar vārdiem “nopietnu incidents” (attiecīgā locījumā).

22. Papildināt 72.panta nosaukumu un pirmo daļu aiz vārdiem “civilās aviācijas nelaimes gadījums” (attiecīgā locījumā) ar vārdiem “nopietns incidents” (attiecīgā locījumā).

23. Papildināt 73.panta nosaukumu, pirmo un trešo daļu aiz vārdiem “civilās aviācijas nelaimes gadījums” (attiecīgā locījumā) ar vārdiem “nopietns incidents” (attiecīgā locījumā).

24. 74.pantā:

papildināt pirmās daļas 1. un 5.punktu aiz vārdiem “civilās aviācijas nelaimes gadījums” (attiecīgā locījumā) ar vārdiem “nopietns incidents” (attiecīgā locījumā);

papildināt pirmās daļas 4.punktu aiz vārdiem “analīžu rezultātiem” ar vārdiem “kā arī pieprasīt veikt šādas apskates un laboratorijas analīzes;”

izteikt pirmās daļas 11.punktu šādā redakcijā:

“11) pieaicināt policijas darbinieku, lai civilās aviācijas nelaimes gadījumā, nopietnā incidentā vai incidentā iesaistītās personas nekavējoties nogādātu ārstniecības iestādē, kur tiktu veikta alkoholisko, narkotisko, psihotropo, toksisko vai citu apreibinošo vielu ietekmes pārbaude.”

25. Papildināt 74.1panta pirmās daļas ievaddaļu, 1., 7., 8., 9.punktu un otro daļu aiz vārdiem “civilās aviācijas nelaimes gadījums” (attiecīgā locījumā) ar vārdiem “nopietns incidents” (attiecīgā locījumā).

26. 76.pantā:

papildināt nosaukumu un pirmo daļu aiz vārdiem “civilās aviācijas nelaimes gadījums” (attiecīgā locījumā) ar vārdiem “nopietns incidents” (attiecīgā locījumā);

izteikt trešo daļu šādā redakcijā:

“Transporta nelaimes gadījumu un incidentu izmeklēšanas birojs nobeiguma ziņojumu un drošuma rekomendāciju kopijas nosūta regulas Nr.996/2010 16.panta 8. punktā minētajiem subjektiem.”

27. 78.pantā:

izteikt pirmo daļu šādā redakcijā:

“Tiesības veikt gaisa pārvadājumus Latvijas Republikas teritorijā ir gaisa kuģa ekspluatantam, kurš ir saņēmis gaisa kuģa ekspluatanta apliecību un gaisa pārvadājumu licenci.”

izslēgt otro un trešo daļu.

28. Izteikt 81.pantu šādā redakcijā:

“**81. pants. Gaisa kuģa ekspluatanta apliecības atzīšana par spēkā neesošu**

Gaisa kuģa ekspluatanta apliecība nav spēkā, ja tās darbība ir apturēta vai anulēta atbilstoši Regulas Nr.965/2012 prasībām.

Gaisa kuģa ekspluatanta apliecība, kas atzīta par spēkā neesošu jānodod Civilās aviācijas aģentūrai.”

29. Izteikt 82.pantu šādā redakcijā:

“**82. pants. Gaisa pārvadājumu licence**

Kompetentā iestāde, kas īsteno Eiropas Parlamenta un Padomes 2008.gada 24.septembra regulu (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā (pārstrādātā versija) (turpmāk — regula Nr. 1008/2008), izņemot regulas 23. un 24.pantu, ir Aviācijas departaments. Kompetentā iestāde, kas īsteno regulas Nr. 1008/2008 23. un 24.pantu, ir Patērētāju tiesību aizsardzības centrs.

Ministru kabinets nosaka valsts nodevas apmēru, lai saņemtu gaisa pārvadājumu licenci, kā arī valsts nodevas apmēru gaisa pārvadājumu licences darbības atjaunošanai un šīs nodevas maksāšanas kārtību.”

30. Izteikt 91.pantu šādā redakcijā:

“**91. pants. Speciālie aviācijas darbi**

Gaisa kuģa ekspluatants speciālos aviācijas darbus ar gaisa kuģiem, uz kuriem attiecas regulas Nr.216/2008 prasības, veic, ja gaisa kuģa ekspluatants atbilst regulas Nr.965/2012 prasībām.

Gaisa kuģa ekspluatants speciālos aviācijas darbus ar gaisa kuģiem, uz kuriem neattiecas regulas Nr.216/2008 prasības, veic Ministru kabineta noteiktajā kārtībā.”

31. Aizstāt 95.panta otrajā daļā vārdus “ar Aviācijas departamenta direktora vai Civilās aviācijas aģentūras direktora rīkojumu anulē” ar vārdiem “pieņem lēmumu anulēt”.

32. Papildināt 113.2 panta pirmo daļu ar 8. punktu šādā redakcijā:

“8. kuru augstums virs to atrašanās vietas reljefa sasniedz 100 metrus un vairāk, kas atradīsies militāro gaisa kuģu pacelšanās vai nosēšanās sektorā, un kuri neatradīsies šīs daļas 4. punktā minētajā vietā – piecpadsmit kilometru attālumā no skrejceļa tuvākā sliekšņa”.

33. Izslēgt pārejas noteikumu 33.punktu.

34. Svītrot informatīvās atsauces uz Eiropas Savienības direktīvām 1.un 3.punktu.

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš

27.03.2017. 11:34

1712

L.Betaga, 67028271

ligita.betaga@sam.gov.lv

I.Lieģe, 67830943

inese.liege@caa.gov.lv

I.Bācis, 67288178

ivars.bacis@taiib.gov.lv